Exoda 30 | Bibele e Inthaneteng | Phetolelo ea Lefatše le Lecha
30 “U etse aletare e le sebaka seo ho chesetsoang libano ho sona;+ u tla e etsa ka lehong la leoka. 2 E be bolelele ba setsoe le bophara ba setsoe, e be le mahlakore a mane a lekanang, ’me bophahamo ba eona e be litsoe tse peli. Manaka a eona a hlahelle ho eona.+ 3 U e koahele ka khauta e hloekileng, bokaholimo ba eona le mahlakore a eona ho potoloha le manaka a eona; ’me u e etsetse mophetho oa khauta ho e potoloha.+ 4 Hape u tla e etsetsa mehele e ’meli ea khauta. U tla e etsa tlaase mophethong oa eona mahlakoreng a eona a mabeli, mahlakoreng a eona a mabeli a shebaneng, kaha ke litšehetso bakeng sa lipalo tseo e tla jaroa ka tsona.+ 5 U etse lipalo tsa lehong la leoka ’me u li koahele ka khauta.+ 6 U li behe ka pel’a lesira le haufi le areka ea bopaki,+ ka pel’a sekoahelo se holim ’a Bopaki, moo ke tla itlhahisa ho uena teng.+ 7 “Arone a etse hore libano+ tse nkhang hamonate li kubelle holim ’a eona.+ Hoseng ho hong le ho hong, ha a hlophisa mabone,+ o tla etsa hore li kubelle. 8 Ha Arone a khantša mabone pakeng tsa lishoalane tse peli, o tla etsa hore li kubelle. Ke libano tsa kamehla ka pel’a Jehova melokong ea lōna. 9 Le se ke la nyehela libano+ tseo e seng tsa molao kapa nyehelo ea secheso kapa nyehelo ea lijo-thollo holim ’a eona; ’me le se ke la tšela nyehelo ea seno holim ’a eona. 10 Arone a koahele libe holim ’a manaka a eona hang ka selemo.+ Ka mali a mang a nyehelo ea sebe+ e koahelang libe o tla koahela libe tsa eona hang ka selemo melokong ea lōna. E halalela ka ho fetisisa ho Jehova.” 11 Jehova a tsoela pele ho bua le Moshe, a re: 12 “Neng kapa neng ha u bala bara ba Iseraele e le palo ea bona,+ joale e mong le e mong a fane ka thekollo bakeng sa moea oa hae ho Jehova ha ba baloa,+ e le hore ba se ke ba hlaheloa ke kotlo leha e le efe ha ba baloa.+ 13 Sena ke seo bohle ba fetelang ho ba baliloeng ba tla fana ka sona: halofo ea shekele ka shekele ea sebaka se halalelang.+ Ligera tse mashome a mabeli li lekana le shekele. Halofo ea shekele ke monehelo oa Jehova.+ 14 E mong le e mong ea fetelang ho ba ngolisitsoeng ho tloha ka ba lilemo li mashome a mabeli ho ea holimo o tla fana ka monehelo oa Jehova.+ 15 Ea ruileng ha aa lokela ho ntša ho fetang, ’me ea tlaase a se ke a fana ka ho ka tlaase ho halofo ea shekele,+ e le hore ho fanoe ka monehelo oa Jehova bakeng sa ho koahela libe tsa meea ea lōna.+ 16 U nke chelete ea silevera ea ho koahela libe ho bara ba Iseraele ’me u fane ka eona bakeng sa tšebeletso ea tente ea pokano,+ e le hore e ka ba sehopotso ka pel’a Jehova ho bara ba Iseraele, ho koahela libe tsa meea ea lōna.” 17 Jehova a bua ka ho eketsehileng le Moshe, a re: 18 “U etse beisine ea koporo le seluloana sa eona sa koporo bakeng sa ho itlhatsoa,+ ’me u e behe pakeng tsa tente ea pokano le aletare ’me u tšele metsi ka har’a eona.+ 19 Arone le bara ba hae ba itlhatsoetse matsoho le maoto ka har’a eona.+ 20 Ha ba kena ka tenteng ea pokano ba tla itlhatsoa ka metsi hore ba se ke ba shoa, kapa ha ba atamela aletare ho sebeletsa e le ho etsa hore nyehelo e entsoeng ka mollo e kubelle ho Jehova.+ 21 Ba itlhatsoe matsoho le maoto e le hore ba se ke ba shoa,+ ’me hoo e be molao oa tsamaiso ho bona ho isa nakong e sa lekanyetsoang, bakeng sa hae le bana ba hae melokong eohle ea bona.”+ 22 Jehova a tsoela pele ho bua le Moshe, a re: 23 “Ha e le uena, inkele litlolo tse nkhang hamonate ka ho fetisisa:+ myra+ ka tekanyo ea marotholi a hoammeng a makholo a mahlano, le sinamone+ e monate ka halofo ea tekanyo eo, litekanyo tse makholo a mabeli le mashome a mahlano, le kalamase+ e monate ka litekanyo tse makholo a mabeli le mashome a mahlano, 24 le litekanyo tse makholo a mahlano tsa kasia+ ka shekele ea sebaka se halalelang,+ le hine ea oli ea mohloaare.+ 25 Joale u etse ka tsona oli e halalelang e tlotsang, mafura, motsoako oo e leng mosebetsi oa moetsi oa mafura.+ E tla ba oli e halalelang e tlotsang.+ 26 “U tlotse tente ea pokano+ le areka ea bopaki ka eona, 27 le tafole le lisebelisoa tsohle tsa eona le seluloana sa lebone le lisebelisoa tsa sona le aletare ea libano, 28 le aletare ea nyehelo ea secheso le lisebelisoa tsohle tsa eona le sekotlolo le seluloana sa sona. 29 U li halaletse e le hore li halalele ka ho fetisisa.+ Mang kapa mang ea li amang o tla halalela.+ 30 U tla tlotsa Arone+ le bara ba hae,+ ’me u ba halaletse bakeng sa ho sebeletsa e le baprista ba ka.+ 31 “U tla bua le bara ba Iseraele, u re, ‘Ena e tla tsoela pele e le oli e tlotsang e halalelang ho ’na melokong ea lōna.+ 32 E se ke ea tlotsoa nameng ea moloko oa batho, ’me le se ke la etsa motsoako o tšoanang le eona. Ke ntho e halalelang. E lokela ho tsoela pele e le ntho e halalelang ho lōna. 33 Mang kapa mang ea etsang mafura a tšoanang le eona le ea tlotsang osele ka ’ona o tla felisoa sechabeng sa habo.’”+ 34 Jehova a tsoela pele ho re ho Moshe: “Inkele litlolo tse nkhang hamonate:+ marotholi a stakte le onyka le galbaname e nkhang hamonate le libano tse tšoeu tse hloekileng.+ Ho lokela hore ho be le karolo e lekanang ea se seng le se seng sa tsona. 35 U li etse libano,+ motsoako oa linōko, e le mosebetsi oa moetsi oa mafura, o nōkiloeng ka letsoai,+ o hloekileng, ntho e halalelang. 36 U tule o mong oa oona hore e be phofo e thumisehileng ’me u behe o mong oa oona ka pel’a Bopaki tenteng ea pokano,+ moo ke tla itlhahisa ho uena teng.+ E tla ba o halalelang ka ho fetisisa ho lōna. 37 Libano tseo u tla li etsa ka motsoako ona, le se ke la iketsetsa tsona.+ Ho lōna li lokela ho tsoela pele e le ntho e halalelang ho Jehova.+ 38 Mang kapa mang ea etsang o tšoanang le oona bakeng sa ho thabela monko oa oona o tla felisoa+ sechabeng sa habo.”